# Hensikt

Hensikt med denne veiledningen er å informere pasienter og pårørende om hvordan helsepersonell i Helse Bergen HF bruker pasientjournalsystemet, og om tilgangsstyringen og kontrollen av bruken.

# Hvem har tilgang til pasientjournalen

I et sykehus er det mange yrkesgrupper som arbeider med og i tilknytning til pasient­behandlingen. De vanligste yrkesgruppene er leger, sykepleiere og helsesekretærer. Også fysioterapeuter, sosionomer og annet helsepersonell er involvert. Hvilke yrkesgrupper som er involvert avhenger av type behandling og oppfølging som er nødvendig og hvordan den aktuelle sykehusavdelingen er organisert.

Pasientjournalen er nødvendig for å dokumentere og kvalitetssikre tjenestene som blir gitt, og består av ulike elektroniske systemer. Enkelte deler av pasientbehandlingen dokumenteres fremdeles på papir, som så skannes inn i det elektroniske systemet.

I Helse Bergen HF er det DIPS som er det sentrale elektroniske pasientjournalsystemet.

Alle som har tilgang til DIPS skal ha et tjenstlig behov for dette. Det vil si, at begrunnelsen for å slå opp og lese eller skrive i pasientjournalen skal være av hensynet til å kunne gjøre en god jobb for pasienten.

Ikke alt personell som har tilgang til DIPS trenger være ansatt på den poliklinikken du har time ved eller sengeposten du er innlagt på. En del administrativt personell har tilgang for å kvalitetssikre at behandlingen du venter på eller har fått blir korrekt registrert i våre systemer. Dette er viktig av hensyn til oversikten over sykehusets ventelister og aktivitet.

Rengjøringspersonell, kjøkkenpersonell og teknisk personell har ikke tilgang til DIPS eller andre pasientjournalsystemer.

# Hva slags tilgang har helsepersonellet?

En pasientjournal er i utgangspunktet stengt for innsyn når pasienten ikke er i behandling. Journalen er også stengt for innsyn fra andre avdelinger enn der pasienten behandles.

Tilganger i DIPS tildeles ut fra hvilken rolle helsepersonellet har og hvilke funksjoner vedkommende har overfor pasienten. Helsepersonell tilknyttet avdelingen du er i behandling på, for eksempel en poliklinikk eller en sengepost, har tilgang til din journal fra du blir henvist til du er ferdig behandlet. Det vil si at de får automatisk tilgang til journalen til de pasientene helsepersonellet har behandlings- eller pleieansvar for.

Når en lege, sykepleier eller annen slår opp i en pasientjournal i DIPS, foreslår systemet den mest logiske begrunnelsen for innsynet. Det vil si at hvis for eksempel en lege har rolle (yter pasientbehandling) både ved en sengepost og en poliklinikk, vil systemet foreslå den rollen som legen hadde sist hun/han slo opp i den aktuelle pasientjournalen. Hvis legen har en annen begrunnelse, kan legen aktivt velge denne i systemet.

I noen tilfeller vil det imidlertid være nødvendig for helsepersonellet å gi seg selv eller andre tilgang til pasientjournalen ut fra uforutsette situasjoner som oppstår. For å kunne åpne en journal utenom behandlingsperioden eller utenom den avdelingen pasienten får behandlingen ved, må helsepersonellet begrunne behovet for slik tilgang. Begrunnelse fremkommer i loggen, se nedenfor.

# Alle oppslag i pasientjournalen blir loggført

Helse Bergen HF har rutiner for oppfølging av logg med regelmessig gjennomgang. I tillegg blir henvendelser fra pasienter eller ledere fulgt opp. Pasienten har tilgang til sin egen journal og innsynslogg i DIPS på helsenorge.no.

For mer informasjon om pasientjournal og tilganger: [Pasientjournal - helsenorge.no](https://www.helsenorge.no/pasientjournal/)

# Referanser

Interne referanser

|  |  |
| --- | --- |
|   |   |

Eksterne referanser

|  |
| --- |
| [2.17.1 HelseNorge.no](https://www.helsenorge.no/) |